Elísabet Englandsdrotting er ekki bara Englandsdrottning heldur má með sanni segja að hún sé líka drottning hatta . Drottningin hefur borið ýmsa hatta við ýmis tilefni og er hún alltaf með stílinn upp á tíu , þökk sé stílista hennar Angelu Kelly . Þeim Elísabetu og Kelly hefur þó orðið á í messunni að minnsta kosti einu sinni . Kelly segir frá tilviki árið 2002 þar sem hennar hátign endaði á því að snúa hattinum öfugt því hann var svo ljótur . Kelly hafði valið kórallitan kjól fyrir drottninguna og hatt í stíl ásamt hvítum skóm , hönskum og veski . Þegar hún hins vegar tók hattinn upp úr kassanum sá hún að hann var alveg skelfilegur . „ Um leið og ég hafði hann í höndunum sá ég að þessi hattur myndi ekki passa drottningunni . Hann var með eins konar skeljalaga börðum og mjög stóru blómi aftan á . Hann var áhugaverður og vel gerður , en ég fann það á mér að hann myndi ekki bæta neinu við útlit hennar hátignar , “ sagði Kelly . Í stað þess að leyfa drottningunni að ganga um með hatt sem færi henni ekki vel ákvað hún að tilkynna henni að hatturinn væri ómögulegur . Að mati drottningarinnar var það heldur seint í rassinn gripið þegar Kelly tilkynnti henni að hatturinn myndi ekki ganga við kjólinn , enda var drottningin að byrja að hafa sig til . „ Ég sagði henni að ég hefði skoðað hattinn frá öllum sjónarhornum og það væri líklega best að hún sneri honum öfugt . Drottningin trúði því varla að þetta myndi virka . Ég sagði henni að ef hún tryði mér ekki skyldi hún spyrja hertogann af Edinborg , hann segir henni alltaf sannleikann , “ sagði Kelly . Drottningin fór því og spurði Filippus prins hvort hatturinn væri betri ef hann sneri öfugt . „ Hún fór og spurði hans hátign og eftir skemmtilegt samtal — þar sem ég ímynda mér að hertoginn hafi ekki haldið aftur af sér — ákvað drottningin að vera með hattinn öfugan eins og ég hafði lagt til , “ sagði Kelly .